text: Se billederne: Danmarks første Tesla træf holdes i Ribe
  06 september 2015 kl. 14.03
  Søndag blev Danmarks første Tesla Træf afholdt på Den Gamle Avlsgaard i Ribe. Omkring 40 ejere og biler mødte op.
  Der var biler til mange millioner. Og alligevel var der stort set helt motorstille. For første gang nogensinde var der nemlig Tesla Træf i Danmark, og det blev afholdt på Den Gamle Avlsgaard i Ribe. De i stigende grad populære Tesla'er er nemlig elbiler, og de omkring 40 biler og ejere mødte derfor op i stort set stilhed.
  - Der er mange gode elbiler på markedet i dag, men Tesla'en er den første elbil, som kan køre op til 500 kilometer på en opladning. Det vil sige, man kan komme fra den ene ende af landet til den anden. Det er også et bevis på i dag, der kommer nogle fra Birkerød og Thisted, siger Jesper Holm, arrangør af Tesla Træf.
  Til træffet stillede Tesla Danmark to prøvebiler til rådighed, som de fremmødte havde mulighed for at prøvekøre. Derudover havde nysgerrige borgere mulighed for at gå rundt og se bilerne og få en snak med ejerne.
  Du kan her høre Jesper Holm fortælle om Tesla-træffet (Varighed: 00:24 min.).
  